CELEX: 52021PC0104
Language: sl
Date: 2021-02-26
Title: Predlog IZVEDBENI SKLEP SVETA o odobritvi začasne podpore Estoniji na podlagi Uredbe (EU) 2020/672 za ublažitev tveganj za brezposelnost v izrednih razmerah po izbruhu COVID-19

EVROPSKA KOMISIJA
            Bruselj, 26.2.2021
            COM(2021) 104 final
            2021/0052(NLE)
            Predlog
            IZVEDBENI SKLEP SVETA 
            o odobritvi začasne podpore Estoniji na podlagi Uredbe (EU) 2020/672 za ublažitev tveganj za brezposelnost v izrednih razmerah po izbruhu COVID-19
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               Uredba Sveta (EU) 2020/672 (v nadaljnjem besedilu: uredba o instrumentu SURE) določa pravni okvir za zagotavljanje finančne pomoči Unije državam članicam, ki se zaradi izbruha COVID-19 soočajo z resnimi gospodarskimi motnjami ali jih takšne motnje resno ogrožajo. Podpora v okviru instrumenta SURE je v prvi vrsti namenjena financiranju shem skrajšanega delovnega časa ali podobnih ukrepov za zaščito zaposlenih in samozaposlenih, da se tako zmanjša obseg brezposelnosti in izgube dohodka, poleg tega pa tudi financiranju nekaterih ukrepov, povezanih z zdravjem, zlasti na delovnem mestu.
            
            
               Estonija je 4. februarja 2021 zaprosila za finančno pomoč Unije na podlagi uredbe o instrumentu SURE. Komisija se je v skladu s členom 6(2) uredbe o instrumentu SURE posvetovala z estonskimi organi, da bi preverila nenadno in močno povečanje dejanskih in načrtovanih odhodkov, ki ga je povzročila pandemija COVID-19, neposredno povezano s shemami skrajšanega delovnega časa in podobnimi ukrepi ter ukrepi, povezanimi z zdravjem. Pomoč se nanaša na:
            
            
               (a) shemo skrajšanega delovnega časa za ohranitev delovnih mest. Cilj je bil podpreti zaposlene v zasebnem sektorju, katerih plače ali delovni čas so bili začasno zmanjšani zaradi znatnih posledic izrednih razmer, tako da se zaposlenim zagotovi do 70 % njihove povprečne mesečne plače, z zgornjo mejo 1 000 EUR na zaposlenega na mesec. Nanaša se na začasni ukrep za obdobje izrednih razmer od marca do maja 2020. Zaradi nadaljnjih posledic izrednih razmer na zaposlovanje je bila shema za začasno čakanje na delo podaljšana, da se je uporabila junija 2020, njeni pogoji pa so se prilagodili tako, da se je državna podpora za zaposlenega zmanjšala na do 50 % povprečne mesečne plače na zaposlenega, z zgornjo mejo 800 EUR na zaposlenega. Da bi podjetja prejela državno podporo za zaposlene, so morala mesečno plačati najmanj 150 EUR (bruto) na zaposlenega, da je vsak zaposleni prejel mesečni dohodek v višini vsaj 584 EUR, kar je enako minimalni plači; 
            
            
               (b) nadomestilo za ohranitev dohodka za starše, ki so morali v izrednih razmerah prekiniti delo, da bi skrbeli za otroke s posebnimi učnimi potrebami. To je bil začasni ukrep za obdobje izrednih razmer od 12. marca do 17. maja 2020. Nadomestilo je bilo izračunano na podlagi socialnega davka, plačanega na plače zadevnih staršev v letu 2019. Podpora je zajemala 70 % povprečne dnevne plače enega starša; 
            
            
               (c) kratkoročno shemo za trg dela za samostojne umetnike, športne trenerje, zborovodje in vodje plesnih skupin. To je bila začasna shema za obdobje izrednih razmer od 1. marca do 31. maja 2020. Samostojni umetniki so prejeli podporo v višini minimalne plače za obdobje dveh mesecev. Zborovodje, vodje folklornih plesnih skupin ter športni trenerji so prejeli vladno podporo, ki je predstavljala 70 % povprečne plače za obdobje od oktobra 2019 do februarja 2020, z zgornjo mejo 1 000 EUR na zaposlenega na mesec. Športni trenerji so prejeli podporo v višini 50 % njihove redne plače, preostalih 50 % pa so plačale športne organizacije; 
            
            
               (d) ukrep, povezan z zdravjem, sestavljen iz javnih odhodkov za osebno zaščitno opremo ter dodatne splošne zaloge in potrošni material;
            
            
               (e) shemo kratkoročne podpore za bolnišnice za nadomestitev stroškov najema začasnega osebja za enote COVID-19 in enote za intenzivno nego ter za plačilo podaljšanega delovnega časa za zdravnike, medicinske sestre in drugo osebje. Krila je stroške za dodatne potrebe po osebju v enotah za COVID-19 in enotah za intenzivno nego v bolnišnicah. Dodatno osebje je bilo zaposleno z višjo plačo (koeficient 2.0), da bi ostalo motivirano v izrednih razmerah; 
            
            
               (f) nadomestilo za zaposlene za prve tri dni bolniškega dopusta za obdobje izrednih razmer od 13. marca do 17. maja 2020. Povečana uporaba bolniških dopustov in dopustov za nego zaradi COVID-19 je bila povrnjena osebam, ki so zavarovane v okviru estonskega sklada za zdravstveno zavarovanje, za prve tri dni bolezni (ki jih običajno plača zaposleni). 
            
            
               Estonija je Komisiji predložila ustrezne informacije. 
            
            
               Komisija glede na razpoložljiva dejstva predlaga Svetu, da sprejme izvedbeni sklep o odobritvi finančne pomoči Estoniji v skladu z uredbo o instrumentu SURE v podporo zgoraj navedenim ukrepom.
            
            
               •Skladnost z veljavnimi predpisi s področja zadevne politike
            
            
               Ta predlog je v celoti skladen z Uredbo Sveta (EU) 2020/672, na podlagi katere je predložen.
            
            
               Predlog dopolnjuje drug instrument prava Unije za zagotavljanje podpore državam članicam v izrednih razmerah, in sicer Uredbo Sveta (ES) št. 2012/2002 z dne 11. novembra 2002 o ustanovitvi Solidarnostnega sklada Evropske unije (Uredba (ES) št. 2012/2002). Uredba (EU) 2020/461 Evropskega parlamenta in Sveta, ki spreminja navedeni instrument, da bi se razširilo njegovo področje uporabe na izredne razmere večjih razsežnosti v javnem zdravju in opredelile posebne dejavnosti, upravičene do financiranja, je bila sprejeta 30. marca 2020. 
            
            
               •Skladnost z drugimi politikami Unije
            
            
               Predlog je del sklopa ukrepov, pripravljenih v odziv na trenutno pandemijo COVID-19, kot je „naložbena pobuda v odziv na koronavirus“, in dopolnjuje druge instrumente, ki podpirajo zaposlovanje, kot sta Evropski socialni sklad in Evropski sklad za strateške naložbe (EFSI)/InvestEU. Z uporabo izposojanja in posojanja za podporo državam članicam v tem konkretnem primeru izbruha COVID-19 bi ta predlog zagotavljal drugo raven zaščite za financiranje shem skrajšanega delovnega časa in podobnih ukrepov, s čimer bi pomagal ohranjati delovna mesta ter s tem zaščititi zaposlene in samozaposlene pred tveganjem brezposelnosti. 
            
            
               2.PRAVNA PODLAGA, SUBSIDIARNOST IN SORAZMERNOST
            
         
         
            
               •Pravna podlaga
            
            
               Pravna podlaga za ta instrument je Uredba Sveta (EU) 2020/672.
            
            
               •Subsidiarnost (za neizključno pristojnost) 
            
            
               Predlog je odziv na prošnjo države članice in odraža evropsko solidarnost z zagotavljanjem finančne pomoči Unije v obliki začasnih posojil državi članici, ki jo je prizadel izbruh COVID-19. Takšna finančna pomoč kot druga raven zaščite začasno podpira povečane javnofinančne odhodke držav članic za sheme skrajšanega delovnega časa in podobne ukrepe ter jim pomaga ščititi delovna mesta in s tem zaposlene in samozaposlene pred tveganjem brezposelnosti in izgube dohodka.
            
            
               Podpora bo pomagala prizadetemu prebivalstvu in pripomogla k blažitvi neposrednih družbenih in gospodarskih posledic krize COVID-19. 
            
            
               •Sorazmernost
            
            
               Predlog upošteva načelo sorazmernosti. Ne presega tistega, kar je potrebno za doseganje ciljev instrumenta. 
            
            
               3.REZULTATI NAKNADNIH OCEN, POSVETOVANJ Z DELEŽNIKI IN OCEN UČINKA
            
            
               •Posvetovanja z deležniki
            
            
               Zaradi nujne čimprejšnje priprave predloga, da bi ga Svet lahko pravočasno sprejel, posvetovanja z zainteresiranimi stranmi ni bilo mogoče izvesti.
            
            
               •Ocena učinka
            
            
               Zaradi nujnosti priprave predloga ocena učinka ni bila izvedena.
            
            
               4.PRORAČUNSKE POSLEDICE
            
            
               Komisija bi morala imeti možnost najema posojil na finančnih trgih z namenom nadaljnjega posojanja državi članici, ki zaprosi za finančno pomoč v okviru instrumenta SURE. 
            
            
               Poleg jamstev, ki jih dajo države članice, okvir vključuje tudi druge zaščitne ukrepe za zagotavljanje finančne trdnosti sheme, in sicer:
            
            
               ·strog in konservativen pristop k finančnemu upravljanju,
            
            
               ·oblikovanje posojilnega portfelja, ki omejuje tveganje koncentracije, letno izpostavljenost in čezmerno izpostavljenost do posameznih držav članic, hkrati pa zagotavlja, da se državam članicam, ki najbolj potrebujejo pomoč, lahko zagotovijo zadostna sredstva, ter
            
            
               ·možnosti obnovitve dolga.
            
            
               2021/0052 (NLE)
            
            
               Predlog
            
         
         
            
               IZVEDBENI SKLEP SVETA
            
            
               o odobritvi začasne podpore Estoniji na podlagi Uredbe (EU) 2020/672 za ublažitev tveganj za brezposelnost v izrednih razmerah po izbruhu COVID-19
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije, 
            
            
               ob upoštevanju Uredbe Sveta (EU) 2020/672 z dne 19. maja 2020 o vzpostavitvi evropskega instrumenta za začasno podporo za ublažitev tveganj za brezposelnost v izrednih razmerah (SURE) po izbruhu COVID-19
                  1
                in zlasti člena 6(1) Uredbe,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Estonija je 4. februarja 2021 zaprosila za finančno pomoč Unije, da bi dopolnila svoja nacionalna prizadevanja za obravnavanje učinka izbruha COVID-19 in za odziv na socialno-ekonomske posledice izbruha za delavce in samozaposlene.
            
            
               (2)Izbruh COVID-19 in izredni ukrepi, ki jih je Estonija uvedla za zajezitev izbruha ter njegovih socialno-ekonomskih učinkov in učinkov, povezanih z zdravjem, bodo po pričakovanjih zelo močno vplivali na javne finance. Glede na napoved Komisije iz jeseni 2020 naj bi primanjkljaj in dolg sektorja država Estonije do konca leta 2020 znašala 5,9 % oziroma 17,2 % bruto domačega proizvoda (BDP). Glede na vmesno napoved Komisije iz zime 2021 naj bi se BDP Estonije v letu 2020 zmanjšal za 2,9 %.
            
            
               (3)Izbruh COVID-19 je imobiliziral znaten del delovne sile v Estoniji. To je povzročilo nenadno in močno povečanje javnofinančnih odhodkov v Estoniji, povezano s kratkoročnimi ukrepi za trg dela in podobnimi ukrepi, kot tudi z uporabo zadevnih ukrepov, povezanih z zdravjem, ki so bili uvedeni zaradi izbruha COVID-19, kot je navedeno v uvodnih izjavah 4 do 9.
            
            
               (4)Z vladno uredbo št. 130 „Tööhõiveprogramm 2017–2020“ z dne 17. novembra 2016, kakor je bila spremenjena leta 2020
                  2
                in kakor je navedena v zahtevi Estonije z dne 4. februarja 2021, se je uvedla kratkoročna shema za trg dela za ohranitev delovnih mest (v veljavi od 23. marca 2020). Cilj je bil podpreti zaposlene v zasebnem sektorju, katerih plače ali delovni čas so bili začasno zmanjšani zaradi znatnih posledic izrednih razmer, tako da se zaposlenim zagotovi do 70 % njihove povprečne mesečne plače, z zgornjo mejo 1 000 EUR na zaposlenega na mesec. To je bila začasna shema za obdobje izrednih razmer od marca do maja 2020. Zaradi nadaljnjih posledic izrednih razmer se je uredba ponovno spremenila
                  3
                in se uporabila za junij 2020. Pogoji za shemo za začasno čakanje na delo so se prilagodili tako, da se je državna podpora za zaposlenega zmanjšala na do 50 % povprečne mesečne plače na zaposlenega, z zgornjo mejo 800 EUR na zaposlenega. Da bi podjetja prejela državno podporo za zaposlene, so morala mesečno plačati najmanj 150 EUR (bruto) na zaposlenega, da je vsak zaposleni prejel mesečni dohodek v višini vsaj 584 EUR, kar je enako minimalni plači. 
            
            
               (5)Z vladno uredbo št. 26 „Erivajadusega lapse vanema toetuse saamise ja maksmise tingimused ning toetuse arvutamise alused“ z dne 9. aprila 2020
                  4
               , kakor je navedena v zahtevi Estonije z dne 4. februarja 2021, se je uvedlo nadomestilo za ohranitev dohodka za starše, ki so morali v izrednih razmerah prekiniti delo, da bi skrbeli za otroke s posebnimi učnimi potrebami. To je bil začasni ukrep za obdobje izrednih razmer od 12. marca do 17. maja 2020. Podpora je bila izračunana na podlagi socialnega davka, plačanega na plače zadevnih staršev v letu 2019. Podpora je zajemala 70 % povprečne dnevne plače enega starša. 
            
            
               (6)Z uredbo ministra za kulturo št. 7 „COVID-19 haigust põhjustava koroonaviiruse levikuga seotud kriisi leevendamiseks ette nähtud toetusmeede laulu- ja tantsupeo liikumises osalevatele kollektiividele“ z dne 30. aprila 2020
                  5
                ter uredbama ministra za kulturo št. 9 „COVID-19 puhangust tingitud erakorraline abi kultuuri- ja spordivaldkonnale“ z dne 30. aprila 2020
                  6
                (v veljavi od 3. maja do 11. septembra 2020) in „Treeneri tööjõukulu toetuse määramise tingimused, sealhulgas nõuded spordialaliidule, spordiklubile ja spordikoolile ning selle omaosalusele, treeningrühmale ja treenerile, ning toetuse suuruse, jaotamise, tagasimaksmise ja tagasinõudmise kord“ z dne 26. novembra 2014, kakor je bila spremenjena leta 2020
                  7
               , kakor so navedene v zahtevi Estonije z dne 4. februarja 2021, se je uvedla kratkoročna shema za samostojne umetnike, športne trenerje, zborovodje in vodje plesnih skupin. Nanaša se na začasni ukrep za obdobje izrednih razmer zaradi izbruha COVID-19. Samostojni umetniki so prejeli podporo v višini minimalne plače za obdobje dveh mesecev. Zborovodje, vodje folklornih plesnih skupin ter športni trenerji so prejeli vladno dohodkovno podporo, ki je predstavljala 70 % povprečne plače za obdobje od oktobra 2019 do februarja 2020, z zgornjo mejo 1 000 EUR. Športni trenerji so prejeli podporo v višini 50 % njihove redne plače, preostalih 50 % pa so plačale športne organizacije.
            
            
               (7)Estonija je uvedla tudi vrsto ukrepov, povezanih z zdravjem, za obvladovanje izbruha COVID-19. V skladu z zakonom parlamenta „Riigi 2020. aasta lisaeelarve seadus“, sprejetim 15. aprila 2020
                  8
               , kakor je naveden v zahtevi Estonije z dne 4. februarja 2021, je ukrep, povezan z zdravjem, ki je omogočil vladni nakup osebne zaščitne opreme, dodatnih splošnih zalog in potrošnega materiala. 
            
            
               (8)Z vladno uredbo št. 28 „Eriolukorras Eesti Haigekassa kaudu hüvitiste ja teenuste eest maksmise tingimused ja kord“ z dne 23. aprila 2020
                  9
               , kakor je navedena v zahtevi Estonije z dne 4. februarja 2021, se je uvedla shema kratkoročne podpore za bolnišnice za nadomestitev stroškov najema začasnega osebja za enote COVID-19 in enote za intenzivno nego ter za plačilo podaljšanega delovnega časa za zdravnike, medicinske sestre in drugo osebje. Krije stroške za dodatne potrebe po osebju v enotah za COVID-19 in enotah za intenzivno nego v bolnišnicah. Dodatno osebje je bilo zaposleno z višjo plačo (koeficient 2.0), da bi ostalo motivirano v izrednih razmerah. 
            
            
               (9)Nazadnje, z vladno uredbo št. 28 „Eriolukorras Eesti Haigekassa kaudu hüvitiste ja teenuste eest maksmise tingimused ja kord“ z dne 23. aprila 2020
                  10
               , kakor je navedena v zahtevi Estonije z dne 4. februarja 2021, se je uvedlo nadomestilo za zaposlene za prve tri dni bolniškega dopusta. To je bil začasni ukrep za obdobje izrednih razmer od 13. marca do 17. maja 2020. Povečana uporaba bolniških dopustov in dopustov za nego zaradi COVID-19 je bila povrnjena osebam, ki so zavarovane v okviru estonskega sklada za zdravstveno zavarovanje, za prve tri dni bolezni, ki jih običajno plača zaposleni. 
            
            
               (10)Estonija izpolnjuje pogoje, da lahko zaprosi za finančno pomoč iz člena 3 Uredbe (EU) 2020/672. Estonija je Komisiji predložila ustrezne dokaze, da so se dejanski javnofinančni odhodki od 1. februarja 2020 povečali za 230 000 000 EUR zaradi nacionalnih ukrepov, sprejetih za obravnavanje socialno-ekonomskih učinkov izbruha COVID-19. To pomeni nenadno in močno povečanje, ker se nanaša na nove ukrepe in povečano povpraševanje po obstoječih ukrepih, ki skupaj zajemajo velik delež delovne sile v Estoniji. 
            
            
               (11)Komisija se je v skladu s členom 6 Uredbe (EU) 2020/672 posvetovala z Estonijo ter preverila nenadno in močno povečanje dejanskih javnofinančnih odhodkov, opisano v prošnji z dne 4. februarja 2021, ki je neposredno povezano s shemami skrajšanega delovnega časa in podobnimi ukrepi, kot tudi z uporabo zadevnih ukrepov, povezanih z zdravjem, ki so bili uvedeni zaradi izbruha COVID-19.
            
            
               (12)Zato bi bilo treba zagotoviti finančno pomoč za podporo Estoniji pri obravnavanju socialno-ekonomskih učinkov resnih gospodarskih motenj, ki jih je povzročil izbruh COVID-19. Komisija bi morala sprejeti odločitve glede zapadlosti, obsega in sprostitve obrokov in tranš v tesnem sodelovanju z nacionalnimi organi.
            
            
               (13)Ta sklep ne bi smel posegati v izid kakršnih koli postopkov v zvezi z izkrivljanjem delovanja notranjega trga, ki se lahko izvedejo, in sicer zlasti na podlagi členov 107 in 108 Pogodbe. Ne razveljavlja zahteve, da države članice Komisijo na podlagi člena 108 Pogodbe obvestijo o primerih morebitne državne pomoči.
            
         
         
            
               (14)Odločitev o zagotovitvi finančne pomoči je bila sprejeta ob upoštevanju obstoječih in pričakovanih potreb Estonije, pa tudi prošenj za finančno pomoč v skladu z Uredbo (EU) 2020/672, ki so jih že predložile ali jih nameravajo predložiti druge države članice, pri čemer se upoštevajo načela enake obravnave, solidarnosti, sorazmernosti in preglednosti –
            
            
               SPREJEL NASLEDNJI SKLEP:
            
            
               Člen 1
            
            
               Estonija izpolnjuje pogoje iz člena 3 Uredbe (EU) 2020/672.
            
            
               Člen 2
            
            
               1.Unija da Estoniji na voljo posojilo v znesku največ 230 000 000 EUR. Povprečna zapadlost posojila ne presega 15 let.
            
            
               2.Obdobje razpoložljivosti finančne pomoči, odobrene s tem sklepom, je 18 mesecev od prvega dne po začetku učinkovanja tega sklepa.
            
            
               3.Komisija da Estoniji na voljo finančno pomoč Unije v največ osmih obrokih. Obrok se lahko izplača v eni ali več tranšah. Zapadlost tranš prvega obroka je lahko daljša od največje povprečne zapadlosti iz odstavka 1. V takih primerih se zapadlost nadaljnjih tranš določi tako, da se največja povprečna zapadlost iz odstavka 1 upošteva, ko so izplačani vsi obroki.
            
            
               4.Prvi obrok se sprosti ob začetku veljavnosti sporazuma o posojilu iz člena 8(2) Uredbe (EU) 2020/672.
            
            
               5.Estonija plača stroške financiranja Unije iz člena 4 Uredbe (EU) 2020/672 za vsak obrok ter vse pristojbine, stroške in odhodke Unije, ki izhajajo iz financiranja, povezanega s posojilom, odobrenim na podlagi odstavka 1 tega člena.
            
            
               6.Komisija odloča o velikosti in sprostitvi obrokov ter velikosti tranš.
            
            
               Člen 3
            
            
               Estonija lahko financira naslednje ukrepe: 
            
            
               (a)kratkoročno shemo za trg dela za ohranitev delovnih mest, kot je določena v vladni uredbi št. 130 „Tööhõiveprogramm 2017–2020“ z dne 17. novembra 2016, kakor je bila spremenjena leta 2020;
            
            
               (b)nadomestilo za ohranitev dohodka za starše, ki so morali v izrednih razmerah prekiniti delo, da bi skrbeli za otroke s posebnimi učnimi potrebami, kot je določeno v vladni uredbi št. 26 „Erivajadusega lapse vanema toetuse saamise ja maksmise tingimused ning toetuse arvutamise alused“ z dne 9. aprila 2020;
            
            
               (c)kratkoročno shemo za samostojne umetnike, športne trenerje, zborovodje in vodje plesnih skupin, kot je določena v uredbi ministra za kulturo št. 7 „COVID-19 haigust põhjustava koroonaviiruse levikuga seotud kriisi leevendamiseks ette nähtud toetusmeede laulu- ja tantsupeo liikumises osalevatele kollektiividele“ z dne 30. aprila 2020 ter uredbah št. 9 „COVID-19 puhangust tingitud erakorraline abi kultuuri- ja spordivaldkonnale“ z dne 30. aprila 2020 in „Treeneri tööjõukulu toetuse määramise tingimused, sealhulgas nõuded spordialaliidule, spordiklubile ja spordikoolile ning selle omaosalusele, treeningrühmale ja treenerile, ning toetuse suuruse, jaotamise, tagasimaksmise ja tagasinõudmise kord“ z dne 26. novembra 2014, kakor je bila spremenjena leta 2020;
            
            
               (d)ukrep, povezan z zdravjem, ki je omogočil vladni nakup osebne zaščitne opreme, dodatnih splošnih zalog in potrošnega materiala, kot je določen v zakonu parlamenta „Riigi 2020. aasta lisaeelarve seadus“ z dne 15. aprila 2020;
            
            
               (e)shemo kratkoročne podpore za bolnišnice za nadomestitev stroškov najema začasnega osebja za enote COVID-19 in enote za intenzivno nego ter za plačilo podaljšanega delovnega časa za zdravnike, medicinske sestre in drugo osebje, kot je določena v vladni uredbi št. 28 „Eriolukorras Eesti Haigekassa kaudu hüvitiste ja teenuste eest maksmise tingimused ja kord“ z dne 23. aprila 2020;
            
            
               (f)nadomestilo za zaposlene za prve tri dni bolniškega dopusta, kot je določeno v vladni uredbi št. 28 „Eriolukorras Eesti Haigekassa kaudu hüvitiste ja teenuste eest maksmise tingimused ja kord“ z dne 23. aprila 2020.
            
            
               Člen 4
            
         
         
            
               Ta sklep je naslovljen na Republiko Estonijo.
            
            
               Ta sklep začne učinkovati z dnem uradne obvestitve naslovnika.
            
            
               Člen 5
            
            
               Ta sklep se objavi v Uradnem listu Evropske unije. 
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  
                        UL L 159, 20.5.2020, str. 1.
               
               
                  
                     (2)
                  
                        Uradni list Riigi Teataja (v nadaljnjem besedilu: RT) I, 20.3.2020, 3. 
               
               
                  
                     (3)
                  
                        RT I, 30.5.2020, 4. 
               
               
                  
                     (4)
                  
                  
                        RT I, 10.4.2020, 5.
                  
               
               
                  
                     (5)
                  
                        RT I, 30.4.2020, 28.
               
               
                  
                     (6)
                  
                  
                        RT I, 9.9.2020, 4.
                  
               
               
                  
                     (7)
                  
                        RT I, 5.5.2020, 21.
               
               
                  
                     (8)
                  
                        RT I, 21.4.2020, 2.
               
               
                  
                     (9)
                  
                        RT I, 24.4.2020, 13.
               
               
                  
                     (10)
                  
                        RT I, 24.4.2020, 13.